# data[].attributes.body
Gyvenime vadovaujuosi tuo, kad pradėti reikia nuo pradžių, kad viskas yra mumyse, kad išorė atspindi vidų - ir tiesiogine ta žodžio prasme šiuos teiginius bandau pateikti praktiškai.

Šis klausimynas pats lengviausias būdas susistygiuoti mintis, o dar ir nemokamai :) Viskas iš to ką esu pati atradusi ir dariusi savo saviugdos kelyje.

Dalinuosi su džiaugsmu!

Tikiu, kad temų refleksija gydo ne tik galvą, bet ir širdį :)

Kilus klausimams, pastaboms galite parašyti man žinutę.

# data[].attributes.body
Tema: 2022 metai

Sakoma, kad nesvarbu kiek gyvenime metų, svarbu, kiek tuose metuose buvo gyvenimo. Taigi, gerai pagalvojus mūsų gyvenimai pilni įvykių, dramų, netikėtumų, pokštų ir visko labai daug. Kai kurie dalykai pasimiršta, dienos praeina nusinešdamos prisiminimus, arba lieka ilgam atmintyje ir ten rūdija. Todėl siūlau šį kartą pažvelgti į savo 2021 metų gyvenimą draugiškai ir dėmesingai. Ši užduotis leis įprasminti pragyventus metus.
Jeigu esate tai darę anksčiau - puiku! Vadinasi nebus sudėtinga. Sėkmės!

Užduotis: Surašykite 2021 metų įvykius: įsimintinos datos, krizės, ypatingi pirkiniai, netektys, kelionės, staigmenos, ligos, konfliktai, naujos pažintys ir visa kita ką galite svarbaus atsiminti. Galite nusipiešti arba atsispausdinti 2021 metų kalendorių, kad vizualiai aiškiau matytųsi įvykių tendencijos. Baigę užduotį atsakykite į refleksijos klausimus.

Kokie jausmai, emocijos, mintys užplūsta žvelgiant į 2021 metus ?

Ar pastebiu sąsajas, pasikartojimus?

Kokių įvykių nesitikėjau?

Kuriuos įvykius numačiau, atspėjau?

Kas 2022 metuose priklausė tik nuo mano pasirinkimų?

Kas 2022 metuose priklausė tik nuo kitų pasirinkimo?

Į kurį laiką norėčiau sugrįžti ir pakartoti?

Jei 2022 metai būtų knyga, koks būtų knygos žanras, pavadinimas?

Kuo šie metai mane nuvylė?

Kokie norai, svajonės, tikslai neišsipildė?

Ką padariau 100%?

Kuo šie metai mane pradžiugino?

Ką naujo išmokau, sužinojau, išbandžiau?

Su kuriais įvykiais iki šiol sunku susitaikyti?

Kokias patirtis noriu išsisaugoti ir pasiimti į 2023 metus?

Už kokius veiksmus, sprendimus galiu sau padėkoti?

Ar sutikau naujų žmonių? Jei taip, kokie jie?

Kokie darbai liko neatlikti?

Afirmacija. Vertinu ir branginu 2022 metų gyvenimo patirtis. Įprasminu praeitį, nereikalingą paleidžiu, reikalingą  pasilieku.

# data[].attributes.body
Tema: Mano kūnas. Fiziologija ir anatomija

Mūsų kūnas - mūsų vieninteliai namai, ir jie reikalauja rūpesčio, pagarbos, dėmesio. Kūnas taip pat vienintelis įrankis patirti žmogiškąjį gyvenimą. Turime 5 fizines jusles (rega, uoslė, klausa, skonis, lytėjimas), kurios tinkamai veikiamos gali mums suteikti visą spektrą pojūčių. Kiekvienas iš mūsų turime unikalų, tik mums vieniems skirtą kūną. Kad ir koks jis yra, jį reikia pažinti, suvokti, suprasti jo veikimą, o svarbiusia nepamiršti, ką aš jam duodu ir kokioje aplinkoje jį realizuoju.

Užduotis: Nusipieškite savo figūrą iš abiejų pusių. Surašykite savo fiziologinius ir anatominius duomenis: plaukų, akių, odos spalva; ūgis, svoris; liemens, juosmens, pečių plotis; turimos tatuiruotės, randai, apgamai, auskarai; kraujo grupė; kraujospūdis; vidaus organų sutrikimai ir/ar ligos, implantai, protezai ir t.t.

Pagalbiniai klausimai refleksijai:

Ar priimu savo kūno matmenis?

Kas mano kūne man labiausiai patinka?

Kokia odos būklė ir tipas ?

Kokia nagų forma ir būklė, delno linijos ?

Kokias fizines traumas esu patyręs/usi?

Kurios mano kūno dalys stipriausios, kurios silpniausios?

Į ką išoriškai esu panašus iš savo šeimos, giminės narių?

Kaip rūpinuosi savo kūnu?

Ar mano kūnui gera su manimi?

Kokia oro temperatūra mano kūnui optimaliausia?

Kokie kvapai man labiausiai patinka?

Kokiam kvapui esu jautrus/i?

Kokie skoniai man maloniausi?

Kokiems skoniams esu jautrus/i?

Koks garsas man mieliausias?

Kokiam garsui esu jautrus/i?

Kokios operacijos/intervencijos man buvo atliktos?

Kokio maisto mano organizmas netoleruoja?

Kam esu alergiškas/a?

Kokiomis ligomis dažniausiai sergu?

Kokie kūno skausmai kankina?

Kokius vaistus, papildus naudoju?

Moterims: koks krūtinės dydis, menstruacijų ciklas, ovuliacijos diena?

Kokias kosmetikos ir higienos priemones naudoju?

Kokiu oru kvėpuoju?

Koks miego režimas?

Kaip vertinčiau savo medžiagų apykaitos greitį?

Ar mano kūnas linkęs į prakaitavimą?

Kokia mano mityba?

Kokia dantų būklė?

Kokia mano rega, klausa?

Ar esu aktyvus fiziškai?

Kada paskutinį kartą lankiausi pas gydytoją PROFILAKTIŠKAI?

Kada paskutinį kartą dariausi bendruosius kraujo tyrimus?

Afirmacija. Mano kūnas mano namai. Jaučiuosi jame saugus ir mylimas.

# data[].attributes.body
Daug kas puošiasi namus, tvarkosi spintas, skalbia užuolaidas.. Geras darbas lygus gerai maldai :)

# data[].attributes.body
Tema: Psichosomatika ir EQ

Emocinis intelektas nagrinėjamas moksliškai ir jam skiriamas ypatingas dėmesys. Gal pavadinimas ir ne visai atspindi idėją, tačiau nuotaikų atpažinimas, jų sekimas ir reguliavimas tikrai daro įtaką mūsų gyvenimui. Šių laikų naujovės: panikos atakos, depresijos, nerimo priepuoliai… Verčia mąstyti giliau ir plačiau. O kiek emocijų sąstovis ir iškrovos tiesiogiai veikia mūsų kūną ir sveikatą?

Pagalvok, apie savo nuotaikas, kur ir kaip jos tavyje pasireiškia? Gal supykus gniaužiasi kumštis, o gal susierzinus norisi kasytis? Gal didelis minčių srautas vėliau pareina su migrena, o gal neišsakyti žodžiai graužia gerklę? Nuo baimės sunku kvėpuoti, o dėl streso bėgi į wc?

Užduotis: Nusipiešk kūno formą ir pažymėk, kur jauti baimę, pyktį, liūdesį, nerimą, džiaugsmą, pasitenkinimą, pasididžiavimą, meilę? Trumpai apibūdink kaip tai pasireiškia. (pvz.: kai bijau - spaudžia krūtinę, kai pykstu sukandu stipriai dantis, kai didžiuojuosi giliai įkvepiu ir šypsausi).

Pagalbiniai klausimai refleksijai:

Ar esu  nuotaikingas žmogus?

Kokiais būdais save nuraminu?

Kokiais būdais save pradžiuginu?

Kada paskutinį kartą verkiau?

Kada paskutinį kartą garsiai juokiausi?

Kada paskutinį kartą pykau?

Kaip sprendžiu konfliktus?

Kaip reaguoju, kai girdžiu šalia besipykstančius žmones?

Kokio žanro filmus mėgstu?

Kokiu įžymiu žmogumi žaviuosi?

Kuris metų laikas suteikia daugiausiai emocijų?

Koks muzikos stilius patinka?

Kokią nuotaiką manyje sunkiausia išprovokuoti?

Kaip jaučiuosi šalia kitų žmonių?

Ar keikiuosi?

Kada paskutinį kartą jaučiau nerimą?

Kaip reaguoju į kitų žmonių negatyvias nuotaikas?

Jeigu už nuotaiką mokėtų pinigus, kurią pirmą parduočiau?

Jei nuotaikas reikėtų pirkti, kuriai išleisčiau daugiausiai pinigų?

Ar vartoju tokias ir panašias frazes: “šita mintis vemt verčia”, “ nuo šitų reikalų galvą skauda”, “suku galvą kaip tai padaryti”,“lyg peiliu į širdį”, “tik pabandyk ir užmušiu”, “aš to žmogaus nevirškinu”, “apie tai pagalvojus šaltis purto”, “mano skrandis streikuoja”, “širdis verkia”, “garbanotos mintys”, “važiuoja stogas”, “ryju akimis”?

Pažiūrėkite į šį emocijų ratą, ar suvokiate, kad viską turime savyje? https://www.seimostc.lt/2020/02/17/kodel-svarbu-pazinti-emocijas/) ar galėtumėte konkrečiai kiekvienai emocijai priskirti pavyzdinę savo gyvenimo situaciją? Pamėginkite.

Afirmacija. Manyje gyvena nuotaikos. Aš jas seku ir leidžiu joms reikštis man optimaliausiu būdu.

# data[].attributes.body
Tema: Parapsichologija, ezoterika, mistika.

Galime tikėti tuo arba ne, priimti viską fanatiškai arba atsirinkti kas aktualu. Tai dalykai, kuriais žmonės vadovaujasi ne vieną tūkstantį metų. Net jeigu tai tik įsitikinimai, lai jie būna palankiausi mums. Pažiūrėkime į tai kaip į smagų žaidimą, papildantį mūsų asmenybę/kasdienybę.

Užduotis: Susiraskite informaiją asmeniškai, atsakykite į klausimus ir pasvarstykite, kiek tai jus atitinka?

* Koks mano archetipas?
* Koks mano gimimo metų horoskopo ženklas?
* Koks mano gimimo mėnesio horoskopo ženklas?
* Kokiai stichijai priklausau pagal kinų 5 elementų?
* Kas esu pagal žmogaus dizaino (HD) sistemą?
* Koks mano gyvenimo skaičius pagal gimimo datą?
* Pagal veidoskaitą esu?
* Kokiai došai priklausau pagal ajurvedos?
* Kas esu pagal druidų horoskopą?

Pagalbiniai klausimai refleksijai:

Ar esu gyvenime patyręs/usi protu nepaaiškinamų dalykų?

Ar esu gyvenime patyręs/usi stebuklų?

Kokiais prietarais vadovaujuosi?

Ar tikiu savo intuicija?

Ar sapnuoju pranašiškus sapnus?

Ar norėdamas/a pasirinkti sprendimą “metu monetą”?

Ar naudoju amuletus, talismanus, kitus ėkmės/apsaugos dalykus?

Ar tikiu likimu, karma, reinkarnacija?

Ar bendraudamas su žmogumi jaučiu kai jis meluoja ?

Jeigu visos šios teorijos būtų tiesa, pagal kurią pasirinkčiau gyventi?

Ar esu išgyvenęs/usi DEJA VU jausmą?

Ar esu jautęs/usi telepatiją (pvz.: pagalvoju apie žmogų ir jis paskambina) ?

Ar atlieku ritualus, apeigas?

Kokia mano religija?

Kaip suprantu sąvokas: Dievas, Angelas, Velnias ?

Ar domiuosi legendomis, sakmėmis, mitais?

Ką manau apie ekstrasensus, bioenergetikus, aiškiaregius?

Ką manau apie būrimą kortomis?

Kokia mano nuomonė apie čakrų teoriją?

Ką manau apie gydymą žolelėmis?

Kokių norėčiau turėti supergalių? (kelionė laiku, daiktų stumdymas, minčių skaitymas ir kt.)

Ar tikiu kitomis nežemiškomis civilizacijomis?

Ar mėgstu fantastinius filmus?

Ar jaučiu mėnulio fazių pasikeitimus?

Afirmacija. Aš esu visuma. Esu viskas kas buvo sukurta. Skaitau gyvenimą ir suvokiu save.

# data[].attributes.body
Tema: Santykiai ir bendravimas
Auksinė mūsų tautosakos patarlė - pagal drabužį pasitinka, pagal protą palydi.
Iš tiesų, kai mes pirmą kartą sutinkame žmogų, mūsų smegenys per kelias sekundes nusprendžia, patinka mums tas žmogus ar ne. Tai viena iš pagrindinių smegenų funkcijų: apibendrinti informaciją. Ir kriterijai gali būti visokie: apranga, kvapas, balsas, žvilgsnis, maniera. Kažkur giliai pasąmonėje mes turime surūšiavę visus galimus pokalbio scenarijus. O jeigu žmogų pažįstame jau seniai, tai jam esame prilipdę etiketes (paslėptas lūkestis). Taigi, kad smegenys automatiškai nevadovautų bendravimo procesui, turėtume nuosekliai tikrinti kriterijų sąrašą ir nustoti galvoti, kad “aš vis tiek žinau kaip bus”. Pagrindinis dalykas ko norisi bendravime, tai jaustis saugiu ir įdomiu, visa kita gali būti tik ego matavimasis, įrodinėjimai ir pan. Suvokus savo bendravimo tikslą, ir perkrovus “aš viską žinau” į  “aš noriu sužinoti daugiau” bendravimas keičiasi iš esmės. Pašnekovas nesigina, neįrodinėja, mes galime padėti žmogui atsiverti, ir nuoširdžiai kurti santykius. Ir patikėkite nuo to momento prasideda stebuklai.

Užduotis: Surašykite 5 savo aplinkos žmones, su kuriais daugiausiai bendraujama. Ir atsakykite į klausimus.

Kaip jaučiuosi bendraudamas su tuo žmogumi?

Ar man reikia prie jo kalbos prisiderinti?

Ar drąsiai galiu sakyti ką galvoju, jaučiu?

Iki kiek galiu būti atviras/a?

Ar pastebiu savo ir kito žmogaus kūno kalbą?

Ar reikia laiko pagalvoti prieš atsakant į jo klausimus, kad neįžeisti?

Ar perklausiu ir pasitikslinu jei nesupratau minties?

Kokias temas dažniausiai nagrinėjame?

Kuo man patinka/nepatinka mūsų bendravimas?

Kokias frazes dažniausiai girdžiu tariant?

Ar tyla jauki, ar slegianti?

Ar vyksta monologai mano galvoje?

Ar bandau nuspėti ką man pasakys?

Ar dažnai pabaigiu kito mintis?

Koks mano bendravimo stilius?

Ar naudoju savo kalboje kitų monių citatas, frazes?

Ar naudoju savo kalboje trumpinius "nu, aha, jo, žodžiu, ten" ?

Ar man rūpi to žmogaus nuomonė apie mane?

Koks mūsų bendravimo tikslas? Informavimas, prašymas, įrodymas, išklausymas ir pan.

Ar sugebu išlaikyti temos ašį ir nenukrypti į “lankas” ?

Afirmacija. Bendravime kalba akys, ausys ir širdis. Džiaugiuosi tavęs pažinimu.

# data[].attributes.body
Tema: Šeima.

Yra šeima, iš kurios ateiname ir yra šeima, kurią kuriame. Yra šeimos į kurias kaip upės įsiliejame. Unikalumas ir savitumas, tai tie raktažodžiai apie kuriuos sukasi šeimos modelis. Santykis šeimoje formuojasi per roles ir jų realizavimą. Pagal hierarchiją tėvai yra aukščiau už vaikus, bet vaikai stovi priekyje tėvų. Taigi svarstyklės lygios. Tėvai moko, augina - vaikai mokosi, auga ir transformuoja patirtis ateities kartoms. Šeimoje galime įgyti visų mums reikalingų dalykų. Jei šeimoje gausu rūpesčių - mokomės sprendimų, jei kyla konfliktų - mokomės bendravimo, jei šeimoje mažai meilės - mokomės rūpesčio, jei šeimoje mažai bendravimo - mokomės kurti tradicijas; taigi mokomės priešpriešos, iš pozityviosios pusės.

Užduotis: Pagalvokite apie šeimą, kurioje augote ir atsakykite į klausimus. Jeigu turite sukūrę savo šeimą, taip pat.

Kaip apibūdinčiau savo šeimą?

Kokią rolę šeimoje užimu ir kokią turėčiau užimti?

Kaip savo rolę realizuoju?

Kokie mano santykiai su kitais šeimos nariais?

Kaip santykius puoselėju?

Kokios temos šeimoje neliečiamos?

Kokios temos šeimoje daugiausiai aptarinėjamos?

Kokios šeimos tradicijos, bendros šventės?

Kokie mano lūkesčiai šeimos atžvilgiu?

Kokie mano manymu pagrindiniai šeimos bruožai suartina?

Kokie mano manymu pagrindiniai šeimos bruožai atitolina?

Kokios mano savybės šeimoje labiausiai pasireiškia, atsiskleidžia?

Kokios mano savybės šeimoje mažiausiai pasireiškia, atsiskleidžia?

Dėl kokių situacijų šeimoje dažniausiai nervuojuosi?

Kokią įtaką mano gyvenimui daro šeimos narių nuomonė?

Kokią įtaką šeimos narių gyvenimui daro mano nuomonė?

Kokiomis savybėmis pasižymi šeimos nariai?

Koks mano šeimos socialinis statusas?

Jei mano šeima būtų universitetas, kokia tema rašyčiau baigiamąjį darbą?

Afirmacija. Dėkoju savo šaknims už gyvybę, o šakoms už žingeidumą augti toliau.

# data[].attributes.body
Tema: Giminė.

Ką pasakytų proproseneliai jei dabar tave pamatytų? O ko norėtum jų paklausti tu? Būtų nerealu su jais susitikti ir pabendrauti, įdomu ar jie patikėtų, kad mes jų ainiai.. Mus sieja ne tik tos pačios pavardės, bet ir vienas svarbiausių dalykų - genofondas. Mes paveldime ne tik ligas (įpročius), kalbėseną, manieras, bet ir mąstyseną, baimes, kompleksus. Verdantis karingas kraujas teka iš kartos į kartą, arba lėtai srūva melancholiškomis gyslomis. Esame dalis sistemos, kurios pažinimas atsakys į klausimus, kodėl pergyvename vienas ar kitas problemas.

Užduotis. Jei turite susiraskite savo šeimos genealoginį medį, arba sudarykite patys. Atsakykite į klausimus.

Kokia mano giminės atsiradimo istorija?

Iš kokios teritorijos mano giminė kilusi ir koks jos paplitimas pasaulyje, Lietuvoje?

Kokie vardai giminėje buvo populiariausi, ar buvo/yra neįprastų, sukurtų vardų ?

Kokių profesijų protėviai buvo?

Kokio amato mokėjo?

Kokiomis ligomis sirgo?

Koks vidutinis moterų ir vyrų amžius?

Kiek metų seniausiam giminaičiui dabar? Jauniausiam?

Kokie gimstamumo rodikliai giminėje?

Kiek kiekvienoje kartoje yra pusbrolių/pusseserių?

Kokiam socialiniam sluoksniui protėviai priklausė ?

Ar buvo konfliktų, dėl kurių nutrūko bendravimas?

Kuriuos seniausius giminaičius atsimenu ir kaip juos apibūdinčiau?

Ar saugoma giminės relikvijų (itin senos knygos, rūbai, papuošalai, apyvokos daiktai, pinigai ir t.t.) ?

Ar man sako, kad esu panašus/i charakteriu/išvaizda į protėvius?

Kokios šventės buvo švenčiamos seniau giminėje ir kaip?

Kokie senolių posakiai, aforizmai, tautosaka išlikusi?

Ar visos senolių kapavietės žinomos ir tvarkomos?

Ar išlikę autobiografinių užrašų?

Ar yra išlikę senų fotografijų?

Koks mano santykis su gimine, ryšio ir bendravimo prasme?

Koks mano vaidmuo giminėje?

Ar jaučiuosi savo giminėje svarbus, vertinamas?

Jei mano giminė turėtų herbą, kaip jis atrodytų, kokius simbolius naudočiau?

Afirmacija. Dėkoju savo šaknims už gyvybę, o šakoms už žingeidumą augti toliau.

# data[].attributes.body
Ar visos dovanos nupirktos, supakuotos?

# data[].attributes.body
Tema: Autoritetai

Įprastai mes turime žmogų, kurio savybėmis žavimės, kurio gyvenimas atrodo sektinas pavyzdys ir analogiškai žinome kokiu būti nenorėtume ir koks gyvenimas pagal tam tikrus kriterijus būtų blogasis variantas. Juoda/balta gyvenime sunku atrasti savo vietą, nes tikrasis balansas ir yra ten kur stovime mes. Tai nėra baigtinis rezultatas, o nuolatinis procesas. Todėl bet koks kito žmogaus idealizavimas, sudievinimas atitolina mus nuo mūsų pačių gyvenimo. Išskyrus tuos atvejus kai konkretus kito žmogaus pasirinkimas visiškai atitinka mūsų galimybes, poreikius ir mums pasitarnauja. Mes noriai mokomės ir gražių ir sėkmingų žmonių, o kitus, tuos kurių nemėgstame, metame už borto. Nors jie yra tokie pat mūsų autoritetai, tik tamsiosios pusės, kurią dažnai neigiame, slepiame ir nenorime pripažinti.

Užduotis. Pasirinkite žmogų, kuris jums labai nepatinka, ypač kurio nemėgstate ar net negalite pakęsti, ir atsakykite į klausimus:

Ką jaučiu kai girdžiu kalbant tą žmogų?

Kurias emocijas jis manyje pažadina?

Ką tas žmogus man primena?

Kokiose kitose situacijose jaučiu tas pačias emocijas?

Kaip vertinu to žmogaus išvaizdą, manieras?

Ar galėčiau jam į akis pasakyti ką apie jį manau?

Kokios mano turimos žinios apie tą žmogų?

Ar žinau pakankamai, kad galėčiau tą žmogų vertinti?

Kuri kūno vieta įsitempia mąstant apie tą žmogų?

Ko galėčiau pasimokyti iš to žmogaus?

Jei nevaržytų laikas, atstumas, atsakomybė - ką norėtųsi tam žmogui padaryti?

Jei reikėtų su tuo žmogumi apsiginti nuo užpuoliko, kuri jo savybė padėtų tai padaryti?

Afirmacija. Tavyje matau save. Leidžiu tau būti. Leidžiu sau tave jausti visomis savo emocijų spalvomis.

# data[].attributes.body
Tema: Santykis su pinigais

Pinigai kaip vanduo, turi daug savybių ir gali keisti savo struktūrą. Jie tikrai kartais išgaruoja, o kartais užsišaldo, kad nepajudinsi. Santykis su pinigais formuojasi nuo gimimo, nuo to kokioje materialinėje aplinkoje gyvenome. Ką apie juos girdėjome kalbant, ką matėme su jais darant.

Tai, kad žmonės pinigus naudoja juodiems darbams, su pačiais pinigais niekaip nesusiję. Tas pats peilis ir duoną pjausto ir gerklę perpjauti gali. Nuo savininko rankos priklauso, kūrėjo ar griovėjo įrankiu jie taps.

Ir dar. Dabar daug kas siūlo seminarus apie finansinę gausą, investavimą, biudžeto planavimą. Aš tai vadinu ledlaužiu. Kuo daugiau apie tai kalbėsime, iš visų pusių judinsime, plačiau žiūrėsime, tuo visiems bus geriau. Pinigai ilgą laiką buvo stigma mūsų kultūroje, bijome vargo, o didelių pinigų gėdijamės, taigi atėjo metas sutvarkyti šį santykį.

Užduotis: Susitvarkykite piniginę, atnaujinkite el.bankininkystės slaptažodžius. Atsakykite į klausimus.

Kokioje materialinėje aplinkoje gimiau, užaugau?

Kaip buvo vadinami pinigai? (pvz.: babkės, litai, pinigėliai)

Kada pirmą kartą užsidirbau pinigų? Kur juos išleidau?

Ar esu šiuo metu skolingas pinigų? Jei taip kokia suma, kam?

Ar esu šiuo metu paskolinęs pinigų? Jei taip, kokia suma, kam, kuriam laikui?

Ką žinau apie investavimą, draudimą, indėlius?

Koks mano bankinis statusas?

Ar naudojuosi banko paskolomis, greitaisiais kreditais?

Ar esu laimėjęs/usi loterijoje?

Ar esu pametęs/usi pinigų, kokia sumą?

Ar esu radęs/usi pinigų, kokia tai suma?

Kokia nuomonė apie euro įvedimą, kaip tai pakeitė gyvenimą?

Ar aukoju labdarai, ką apie tai manau?

Dažniau naudojuosi grynaisiais ar banko kortele, programėlėmis?

Ar vedu mėnesio biudžetą?

Ar kaupiu čekius?

Ar tikrinu prie kasos grąžą?

Ar naudojuosi akcijomis, nuolaidomis?

Ar man kvepia pinigai? Ką jaučiu kai juos liečiu?

Ar taupau pirkiniams, kelionėms taupyklėje?

Koks mano brangiausias daiktas, kurį esu įsigijusi/ęs?

Kokios sumos užtektų, kad galėčiau patenkinti visus savo emocinius, fizinius poreikius per mėnesį ?

Ką jaučiu, kai išgirstu apie laimėjimą loterijoje?

Jei dabar laimėčiau milijoną, kokie pirmieji veiksmai būtų?

Ar naudoju amuletus, aksesuarus, ritualus pinigams pritraukti?

Esu susidūręs su sukčiais?

Ar moku įvertinti savo darbą ir jį parduoti?

Kiek investuoju į žinias apie finansinį raštingumą?

Afirmacija. Renkuosi savo pinigus, kurie priklauso man pagal mano suvokimą. Kuriu santykį iš pagarbos, dėkingumo ir sąmoningumo.

# data[].attributes.body
Tema: Su(si)derinamumas

Esate valgę makaronus, kurie kvepia kaip silkė, o jų skonis kaip braškių? Taip atrodote jūs, kai bandote elgtis mandagiai, nors kūnas kalba savo pykčio kalba, o mintys skraidžioja ties rytojaus planais. Taigi gyventi pagal formulę  Mintis - Žodis - Veiksmas nėra lengva, tam reikia pastebėti, kuri grandies dalis silpniausia ir spręsti, ar derinti ją prie kitų ar stiprinti. Mintis pati greičiausi, pagalvoti apie maistą ir jį paruošti trunka skirtingą laiko tarpą. Todėl dažnai prisigalvojame dalykų, kurių iš tikrųjų negalime atlikti, arba atliekame be norimo rezultato. Šių trijų dalykų sąjunga lemia koks mūsų dvasinis stuburas, kokie esame sąžiningi prieš save ir kitus.

Užduotis. Prisiminkite šios savaitės įvykius ir atsakykite į klausimus.

Kokios mano mintys prieštarauja žodžiams?

Kokios mano mintys prieštarauja veiksmams?

Kokie mano veiksmai prieštarauja žodžiams?

Kokie mano veiksmai prieštarauja mintims?

Kokie mano žodžiai prieštarauja mintims?

Kokie mano žodžiai prieštarauja veiksmams?

Afirmacija. Mano mintys gimsta žodžiais, kurie auga per veiksmą. Esu susiderinusi/ęs su savimi.

# data[].attributes.body
Tema: Santykis su mityba

Dabar kaip niekada daug dėmesio skiriama tinkamai mitybai. Ji skirstoma pagal vardines dietas, kraujo grupę, religines virtuves, kultūras ir pan. Parduotuvių lentynos mirga nuo pasirinkimo, bet sunkiai sekasi atskirti emocinį valgymą, nuo tikrojo kūno poreikio pasimaitinti. Kiek žmonių tiek mitybos istorijų, kiekvienas renkasi pagal galimybes, poreikius, įpročius.

Užduotys:

1) Atsakykite į klausimus:

Koks mano kūno ženklas rodo alkį, troškulį?

Valgau lėtai ar greitai?

Ar mėgstu gaminti?

Ar serviruoju stalą?

Kokius įrankius naudoju?

Ar atliekami ritualai, maldos prieš valgant?

Ar valgant malonu, įprasta kalbėti, diskutuoti?

Koks mano valgymo stilius, maniera?

Ar einant apsipirkti darau produktų sąrašą?

Kiek per mėnesį išleidžiu maistui?

Ar mėgstu valgyti kavinėse, restoranuose?

Ar laikomasi stalo etiketo taisyklių?

Kokio maisto podukto netoleruoju? Nemėgstu?

Koks buvo skaniausias vaikystės patiekalas?

2) Sunumeruokite apsipirkimo eiliškumą pagal dabartines galimybes:

Maisto skonis/kvapas, įpakavimas, pakuotės dizainas, kaina, maistinė vertė, gamintojas, tiekėjas.

3) Šaldytuvo ir maisto spintelių reikalai: peržiūrėkite produktų galiojimo laiką; šaldymo kameros turinį.

Afirmacija. Aš mėgaujuosi maisto įvairove, mano kūnas ir mintys sotūs.

# data[].attributes.body
Tema: Laikas
Laikas reliatyvus ir jo suvokimas priklauso, nuo to ką ir kaip veikiame mes. Laiko turime visi vienodai, mums skirtos tos pačios sekundės ir minutės. Laikas tampa mūsų atpirkimo ožiu, juk „jis praeina per greitai, arba per lėtai slenka, jo kartais net nėra!“
Laikas nuo mūsų nepriklauso ir mums jis nepavaldus. Reikia nustoti jį gaudyti, planuoti, valdyti. Veiklos, darbai, užduotys - yra tai ko mes iš tikro nemokame dėlioti dienoje, nemokame pozicionuoti.  Laiką įsisąmoninti padeda įvairios praktikos, meditacijos, rebefingas, yoga. Pajusti save laike - tikrasis laiko pojūtis. Tai menas.

Užduotys:

1. Surašykite šios dienos dienotvarkę, visas smulkmenas, kiekvieną praleistą minutę.

2. Įsijunkite telefone “Skaitmenį balansą” ir stebėkite kur daugiausiai praleidžiate laiko.

3. Susiplanuokite 2022 metų darbus, pasižymėkite svarbias datas (sukaktys, gimtadieniai, pajamų ir išlaidų dienos), išvykas, norimus renginius, nepamirškite metinės pajamų deklaracijos, automobilio TA ir kitų svarbių dalykų :)

4. Įsijunkite chronometrą, susikaupkite, įjunkite laikmatį ir užsimerkite, skaičiuokite mintyse iki 60 ir atsimerkite. Ar sutampa jūsų vidinis laikas su išoriniu? Skubate gyventi ar atsiliekate?

Afirmacija. Aš veikiu kartu su laiku, proporcingai ir lygiagrečiai.

# data[].attributes.body
Tema: Ydos ir Talentai

Visuomenę įsivaizduoju, kaip tobulą ekosistemą. Kiekvienas su savo ydomis (neatskleistu talentu) atstovauja savo sritį ir joje veikdamas užtikrina sistemos darbą. Dainininkai dainuoja ir jų klausosi kirpėjai, kurie kerpa vairuotojus, kurie veža krovinius …. ir taip viso pasaulio žmonės vieni su kitais vienaip ar kitaip susiję. Savojo talento paieškos užtrunka, nes ieškome per toli. Keliame klausimus, kurie apsunkina radybas. Paprastai mes kiekvienas žinome, ką mokame geriausiai. Tik sunku pripažinti, kad ir indų plovimas gali būti talentas :) Bet juk būtent plaunant indus galima generuoti idėjas, kaip sukurti saugesnį indų ploviklį, dar geriau drėgmę sugeriantį rankšluostį… visi pasaulio išradėjai, kūrėjai, menininkai, amatininkai gali tai patvirtinti, kad mūzos aplanko įvairiausiuose momentuose.

Užduotis: Atsakykite į klausimus:

Ką vaikystėje mėgau veikti pats, savarankiškai ?

Ką dabar veikiu su ūpu?

Ką veikiu su mažiausiai pastangų?

Kokiam laisvalaikio užsiėmimui nebūtina kompanija?

Kurį klausimą dažniausiai vartoju (Kas? Kodėl? Kaip? Kur? Kada? Ką?) ?

Ką dažniausiai pastebiu atėjęs į svečius?

Kokia mano veikla labiausiai nustebintų aplinkinius žmones?

Kaip manau ar talentas gali būti įgimtas ir įgytas?

Kokios mano ydos?

Išvardinkite visus savo elektrinius buities prietaisus ir pagalvokite, ką žmogus turėjo tingėti daryti, kad tai sukurtų?

Kokiomis savybėmis pasižymi: visažistas, laikrodininkas, inžinierius, virėjas?

Kuris iš jų laisvalaikiu žaidžia krepšinį?:)

Afirmacija. Mano ydos transformuojasi į talentus. Esu kupinas idėjų ir galios veikti.

# data[].attributes.body
Tema: Kita medalio pusė

“Adomas ir Ieva. Antaninis. Apvalus. Iphone. Niutonas. Širšė. Lenkiškas. 1kg/1,50 €. Fasuoti. Valgomas. Supuvęs. Rūgštus. Tyrelė. Saldus. Žalias. Sultingas. Traškus. Šviežias. Sodas. Raudonas. Rojaus obuoliukai. Leidykla. Dainininkas. Kirmėlė. Ežiukas. Obuolių sūris. Sultys. Angliavandeniai. Obuolienė. Skaidulos. Sėklos. Žievė. Ekologiškas. Lengvas …. “ Tai yra minčių lietus apie obuolį, pagal asociacijas ir patirtis.

Toks minčių lietus turėtų pradėti lyti, kaskart kai ištinka mums nemaloni situacija. Nesilaikyti sau patogios tiesos, o bandyti kaip obuolį išnagrinėti. Pasižiūrėti iš visų pusių, visų perspektyvų. Matyti bendrą vaizdą. Būti stebėtoju. Pačiam sekti mintis, jausmus, ir tik tada daryti išvadas, priimti sprendimus. Tai galima atlikti ir vėliau, reflektuoti įvykius ir taip vis “pradirbti” situacijas iki aiškumo ir ramybės. Šis minčių lietus gali būti skirtingų žmonių situacijos matymas. Ir iki ryto jie gali ginčytis, obuolys raudonas ar ekologiškas? :)

Užduotis: Pasirinkite bet kurį daiktą iš aplinkos ir surašykite minčių lietų. Ne mažiau 30 apibūdinimų.

Afirmacija. Matau visumą, detales ir akcentus. Manymą keičiu į žinojimą.

# data[].attributes.body
Tema: Vertybės - labiausiai vertinamos savybės

Įsivaizduokite du buhalterius. Vieno vertybė punktualumas, kito tikslumas. Abu jie pateikia metinę ataskaitą vadovui. Vienas atliko laiku, bet pridarė klaidų. Kitas atliko be klaidų, bet vėlavo.

Šis pavyzdys paaiškina vertybių sampratą. Mūsų vertybės diriguoja mums to net nežinant. Kylant konfliktams giname savo tiesą, kartais net nesuprasdami, kodėl būtent ta tiesa mums tokia skaudžiai brangi. Todėl vertybes išsiaiškinti labai svarbu. Atstovaudami savo vertybėms liksime ištikimi prigimčiai, išpildysime savo unikalumą ir turėsime aiškų orientyrą sprendimuose.

Užduotis: Vertybių sąrašą rasite internete. Surašykite tas vertybes, kuriomis dažniausiai vadovaujatės. Aprašykite keletą situacijų iš patirties.

Afirmacija. Mano vertybės  - mano skydas ir kardas. Jaučiuosi tvirta(s) sprendimuose.

# data[].attributes.body
Tema: Mokėjimas mokytis.

Mokėjimas mokytis pagrindinis saviugdos įrankis. Reflektuoti patirtis, jausti dabarties momentą ir įžvelgti ateities perspektyvas - tai viskas ko reikia produktyviam ir efektyviam mokymuisi. Mokymosi stilių formuoja pats žmogus, pagal savo veikimo principus. Priemonių kurti nereikia, jau sukurta beveik viskas, kas padeda. Internetas pilnas svetainių, kuriose nemokamai galima susikurti savo asmeninį tinklaraštį, pildyti portfolio, koordinuoti projektus, arba kaip čia Padlet’e kelti pranešimus. Asmeninis mokymasis vyksta per informacinio turinio plėtojimą. Suvokimai būna savalaikiai, reikalingi tik tam momentui, vėliau jų “galiojimo laikas” baigiasi, bet atsidengia naujos įžvalgos. Taigi saviugdos dirvonai dar neišarti, aruodai nuolat pildosi..

Užduotis: Atsakykite į klausimus, sau neįprastoje vietoje ir neįprastu laiku, pvz.: stovint ir valgant.

kaip ruošdavau pamokas mokykloje?

kokia aplinka, vieta mane įkvepia mokymuisi?

kas man trukdo susikaupti, mokytis?

kokias priemones naudoju (aplinkos elementai, įrankiai, priemonės)?

kokios būtinos sąlygos, kad pradėčiau ko nors mokytis?

ką išmokau šiandien?

ką svarbiausio išmokau per savo gyvenimą?

ko mane moko mano nusiteikimas mokytis?

kaip vertinu savo ir kitų žmonių pastangas mokytis?

pagal ką sprendžiama apie kito žmogaus gebėjimą mokytis?

ar mokausi iš klaidų, savo, kitų?

ar apdovanoju save kai pavyksta kas nors?

ką savo gyvenime vadinu mokytojais?

ko mokau kitus savo bendravimu, buvimu?

ką norėčiau mokėti nepriekaištingai?

Afirmacija. Aš mokausi savo stiliumi, savo tempu, savo suvokimu, man sekasi tai.

# data[].attributes.body
Tema: Paramos sigilė

Stilizuoti baltiški raštai, įprasminti pagalbai, aktyvuoti paramai. Sukūriau šią schemą kaip įrankį, nepalankiai užklupusiai situacijai. Tikiu, kad kiekviena situacija turi prasmę, pamoką, dovanas supakuotas į sunkumus - mes patys pajėgūs jas išpakuoti.

Taigi žiūrime į schemą ir gvildename temą/situaciją pagal simbolių reikšmes ir šį eiliškumą:

Centras, rombas su tašku viduryje - Kokia probleminė tema, situacija?

Į kairę ir dešinę einančios strėlės - kokie šioje situacijoje iš manęs išeinantys ketinimai, žodžiai, veiksmai, mintys?

Iš viršaus ir apačios ateinančios strėlės - kokie aplinkos veiksniai, žmonės suponavo šią situaciją?

Nutrūkstančios kryžminės linijos - kuris energijos srautas blokuojamas šiuo metu?

Banguojančios linijos - kaita ir būtini procesai situacijai vystytis, spręstis?

Sukryžiuotas skliautas virš - Dievo apsauga, situacijos lubos. Ar tikiu, kad esu saugomas/a?

Apačioje lankas, pasaga - pagrindas, žemė po kojomis, stabilumas. Ar jaučiu tai?

Šonuose lankas su strėlėmis - abipusis ryšys, nauda, poveikis. Koks jis ir kam ?

Mėnuo dešinėje apačioje kampe - kas šioje situacijoje man nežinoma, nepažinta, paslėpta, uždengta?

Viršuje kairėje saulė - kas man šioje situacijoje žinoma, matoma, jaučiama?

Dešinėje viršuje spiralė - akimirka, momentas tarp pradžios ir pabaigos. Kiek laiko tai trunka, truks?

Kairėje apačioje žvaigždė - dovanos, suvokimai, stebuklai, magija. Ką pasiimu iš situacijos? Kokiu pavidalu?

Afirmacija. Remiuosi į save. Atsiremiu į atsakymus ir išmintį.

# data[].attributes.body
31 kartą švenčiau Kalėdas, bet atsimenu, tik keletą iš jų. Įsimintiniausia būdavo vaikystėje, per Kūčių vakarienę kryželio bučiavimas, kurio labai nemėgau, plotkelė prilipusi prie gomurio ir aišku aguonpienis, močiutė darydavo tokio dydžio bandeles, kad norint valgyti reikėdavo padalinti į keturias dalis :) Bet niekada nepamiršiu to vakaro magijos, to nepaaiškinamo jautrumo akimirkai, svarbos tradicijoms.

Dar esu Kūčias šventusi viena, artimuosius sveikinau per kompiuterio monitorių ir tai buvo pirmas mano, kaip suaugusio žmogaus šventimas, vienai susiruošti ir vienai įprasminti vakarą buvo taip pat įsimintiniausia patirtis, niekada nepamiršiu to jausmo, kai esi sau geriausias draugas, atrama, ir kiek duoda ramybės susitaikymas su situacija ir savimi.

Taigi šventės būna visokios... Bet jos vistiek šventės, nes neša žinutę. Linkiu skaityti atidžiai:)